柴門
作者：杜甫
朝代：唐

paragraphs: 孤舟登瀼西，回首望兩崖。
東城乾旱天，其氣如焚柴。
長影沒窈窕，餘光散唅呀。
大江蟠嵌根，歸海成一家。
下衝割坤軸，竦壁攢鏌铘。
蕭颯灑秋色，氛昏霾日車。
峽門自此始，最窄容浮查。
禹功翊造化，疎鑿就攲斜。
巨渠決太古，衆水爲長蛇。
風煙渺吳蜀，舟楫通鹽麻。
我今遠遊子，飄轉混泥沙。
萬物附本性，約身不願奢。
茅棟蓋一牀，清池有餘花。
濁醪與脫粟，在眼無咨嗟。
山荒人民少，地僻日夕佳。
貧病固其常，富貴任生涯。
老於干戈際，宅幸蓬蓽遮。
石亂上雲氣，杉清延月華。
賞妍又分外，理愜夫何誇。
足了垂白年，敢居高士差。
書此豁平昔，回首猶暮霞。